Չան Ջայոն

**Չան Ջայոն** (, ), հարավկորեացի դերասանուհի: 29 տարեկանում հայտնաբերվել է կախված: Հայտնի է, որ մինչ մահը Չանը տառապել է դեպրեսիայից։ Ոստիկանության եզրակացության համաձայն՝ դերասանուհին ինքնասպան է եղել։

Դերասանուհու մահը սկանդալ է առաջացրել, քանի որ կասկածներ են առաջացել, որ ֆիզիկական և բարոյական բռնության է ենթարկվել շոուբիզնեսի մի շարք բարձրաստիճան ներկայացուցիչների կողմից, և դա դարձել է դեպրեսիայի պատճառ:

## Կենսագրություն
### Կարիերա
2006 թվականին հանդես է եկել Կոմերցիոն հեռուստատեսությամբ: Նրա համար բեկումնային էր «Տղաներ՝ ծաղիկներից գեղեցիկ» սերիալում նկարահանվելը, որտեղ մարմնավորում էր Սանիին՝ հերոսուհի Կու Հե Սոնին հակադրվող երեք անտիգոնիստներից մեկին։ Ինքնասպանության պահին նրա առաջին երկու ֆիլմերը՝ «Նրանք գալիս են» և «Փիղը Պենտհաուսում», սպասում էին թողարկմանը:

Հայտնի է, որ դժվարություններ է ունեցել այն գործակալության հետ, որտեղ աշխատել է։ Իր ինքնասպանության գրության մեջ դերասանուհին գործակալության ներկայացուցիչներին մեղադրել է այն բանում, որ նրանք պարբերաբար ծեծել են իրեն և պահանջել սեռական ծառայություններ մատուցել շոուբիզնեսի հայտնի ներկայացուցիչներին, գրության մեջ թվարկված են նրանց գրեթե երկու տասնյակ անուններ:

### Անձնական կյանք
1999 թվականին ավտովթարի հետևանքով զոհվել են ծնողները, որից հետո դերասանուհին ապրել է ավագ քրոջ և կրտսեր եղբոր հետ: Մահվանից առաջ տառապել է կլինիկական դեպրեսիայից և մահվանից մեկ տարի առաջ բուժում է ստացել:

### Մահ և դրան հաջորդած սկանդալ
2009 թվականի մարտի 7-ին հայտնաբերվել է Սոննամում սեփական տանը կախված վիճակում։ Այդ օրը ավելի վաղ, ժամը 15:30-ին կատարված զանգի ժամանակ, Ջայոնը բողոքել է քրոջը «իրեն ճնշող ընկճվածությունից», ինչպես նաև ասել է, որ «ուզում է մահանալ»: Ավելի ուշ քույրը զանգահարել է նրան, բայց դերասանուհին չի պատասխանել, դրանից հետո նրա քույրը եկել է տուն, որտեղ ապրում էին երկուսով, և մոտավորապես ժամը 19:42-ին հայտնաբերել է դերասանուհուն աստիճանների բազրիքից կախված վիճակում:

Ոստիկանության եզրակացության համաձայն՝ դերասանուհու մահը վրա է հասել ինքնասպանության հետևանքով, նմանակված ինքնասպանության ապացույցներ չեն հայտնաբերվել: Ոստիկանության տվյալներով՝ ինքնասպանություն է գործել ժամը 16:30-ի սահմաններում: Հայտնաբերվել է ինքնասպանության գրություն, որում նկարագրել է, թե ինչպես են իրեն ծեծել և ստիպել սեռական հարաբերություն ունենալ մի շարք ծրագրային տնօրենների, խորհրդի անդամների և մեդիա մենեջերների հետ:

Հարավկորեական լրատվամիջոցների հաղորդմամբ՝ գրառման մեջ պնդել է, որ նրա գործակալ Կիմ Սուհենը պարբերաբար ծեծել է նրան և ստիպել սեռական հարաբերություն ունենալ մի շարք ծրագրային տնօրենների, խորհրդի անդամների և մեդիա մենեջերների հետ: Այդ պահին Ճապոնիայում գտնվող Կիմ Սուհենը հերքել է մեղադրանքները: Հայտնի է, որ ցուցակում նշված է եղել 31 անձի անուն, սակայն ոստիկանությունը չի բացահայտել նրանց անունները: Համացանցի օգտատերերին հաջողվել է բացահայտել ցուցակի մի մասը, որում եղել են՝ «Չոսոն Իլբոյի» խորհրդի նախագահ Բան Սանհունը, «Sports Chosun»-ի փոխնախագահ Բան Մեհոնը, «JoongAng Ilbo»-ի գովազդային տնօրեն Լի Ջաենը, «Kolon Industries»-ի նախագահ Լի Վուրելը, «Lotte»-ի խորհրդի նախագահ Սին Կեկհոն, *KBS PD*-ի նախկին աշխատակից, «Olive 9»-ի խորհրդի նախագահ Գո Դահվան՝ KBS Geumji Ok Yeob-ի պրոդյուսեր Չուն Ջանգենը։ Ավելի ուշ Չուշոն Իլբոն հայտարարություն է տարածել, որի համաձայն՝ Չան Ջայոնի ինքնասպանության գրառման մեջ նշվել է ոչ թե իրենց ներկայիս պրոդյուսերի, այլ այն անձի անունը, որը նախկինում զբաղեցրել է այդ պաշտոնը։ Նրա անունը թերթը հրաժարվել է բացահայտել:

Դերասանուհու կենսագրության հիման վրա նկարահանվել է 2013 թվականին լույս տեսած «Norigae» ֆիլմը:

## Ծանոթագրություններ

Կատեգորիա:21-րդ դարի դերասանուհիներ
Կատեգորիա:Ինքնասպան դերասանուհիներ
Կատեգորիա:Ինքնասպաններ
Կատեգորիա:Հարավկորեացի կինոդերասանուհիներ
Կատեգորիա:Հարավկորեացի հեռուստատեսային դերասանուհիներ